Det Økonomiske og Sociale Udvalgs udtalelse om »Kommissionens forslag til Rådets forordning (EF) om finansiel støtte til aktiviteter for at fremme kombineret godstransport« () (97/C 89/08)

Rådet for Den Europæiske Union besluttede den 27. januar 1997 under henvisning til EF-traktatens artikel 75, stk. 1, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Bo Green til ordfører. Sektionen vedtog sin udtalelse den 14. januar 1997.

Det Økonomiske og Sociale Udvalg vedtog på sin 342. plenarforsamling af 29.-30. januar 1997, mødet den 29. januar 1997, med 94 stemmer for, 1 imod og 7 hverken for eller imod, følgende udtalelse.

1. Kommissionens meddelelse og forslag

1.1. Med Kommissionens beslutning 93/45/EØF af 22. december 1992 iværksattes PACT-programmet (pilotaktioner for kombineret transport) på basis af og som en del af det arbejdsprogram til støtte for kombineret transport, som Kommissionen havde fremlagt i sin meddelelse i 1992 (KOM(92) 230). ØSU har udtalt sig om denne meddelelse den 24. november 1992 (ordfører: Tukker).

1.2. Det første PACT-program, med et beskedent budget, var forudset at løbe i 5 år, med henblik på at undersøge behovet for sådanne aktioner for at fremme den kombinerede godstransport på vej/bane/ad indre vandveje/og i short sea trafik, men ikke i forbindelse med egentlig søfart, og er derfor nu ved at nærme sig sin afslutning.

1.3. Selvom støtte i princippet kan udgøre en hindring for liberaliseringen af det europæiske transportmarked og midlertidigt kan ændre konkurrenceforholdet mellem transportformerne, kan en sådan støtte være en nødvendighed under givne omstændigheder og på givne betingelser, forudsat at der indføres passende kontrolforanstaltninger.

1.4. På den anden side har PACT-programmet været enestående, særligt fordi initiativet til de enkelte projekter alene er kommet fra markedet.

1.5. I den foreløbige evaluering af PACT-programmet ser det ud til at have givet opmuntrende resultater, idet det har medvirket til at skabe øget opmærksomhed for den kombinerede transport hos beslutningstagerne.

1.6. Kommissionen gør opmærksom på, at man ved evalueringen af det første PACT-program er stødt ind i visse vanskeligheder, som der i det foreslåede nye PACT-program skal tages højde for, nemlig:

- en klar definering af mål, og

- forbedring af rammerne for overvågning og evaluering.

Endvidere viser resultaterne, at den største hindring for udvikling af kombitransport stadig er de relativt lavere transportpriser for vejgodstransport; teknik og planlægning er ikke så problematisk.

1.7. De særlige mål for det nye PACT-program med henblik på at imødegå manglerne i det nuværende PACT-program er:

- at øge den kombinerede transports konkurrenceevne både for så vidt angår pris som kvalitet i forhold til anden unimodal transport,

- at fremme brugen af avanceret teknologi i den kombinerede transport, og

- at forbedre adgangen til kombineret transport for udbydende virksomheder, uanset deres størrelse, hvilket vil øge konkurrencen i udbuddet af kombineret transport services og derved også give et løft til dens konkurrenceevne,

- udvide området til også at omfatte kombineret transport, der indeholder et element af egentlig søfart,

- de aktiviteter, der kan modtage støtte, ændres en smule, idet muligheden for at modtage 100 % støtte til indledende undersøgelser afskaffes, konkrete forundersøgelser støttes med 50 %, og grundlaget for innovative foranstaltninger med 30 % tilskud præciseres bedre. Procedurerne for udvælgelse og overvågning samt rammerne for evaluering forbedres.

2. Generelle bemærkninger

2.1. ØSU finder det væsentligt, at også mindre virksomheder får adgang til PACT-programmet. Opmærksomheden henledes dog på den fare for konkurrenceforvridning, der kan ligge i, at det nye PACT-program kan yde støtte på 30 % af visse former for operationer. Kommissionen bør i sin overvågning af projekter være særligt opmærksom herpå.

2.2. Mere afgørende for at fremme den kombinerede transport er dog, at adgangen til jernbanedelen af markedet for kombineret transport for nye og også mindre udbydere, herunder ikke mindst private, forbedres betydeligt. I denne forbindelse er der et særligt behov for harmonisering af rullende materiel (interoperabilitet), signal- og sikkerhedsudstyr samt uddannelse af jernbanepersonale (navnlig lokomotivførere) mellem de enkelte lande i Fællesskabet, med henblik på at sikre det fornødne sikkerhedsniveau.

2.3. På den baggrund er det væsentligt at fortsætte og yderligere fremme den gennemgribende reform af Fællesskabets jernbaners organisation og struktur, der blev påbegyndt med Rådets direktiv 91/440/EF af 29. juli 1991, og de to gennemførelsesdokumenter 95/18/EF og 95/19/EF, herunder at der åbnes adgang til det europæiske jernbanenet for private operatører.

2.4. ØSU har noteret sig, at Unionen nu må koncentrere sin indsats for den intermodale godstransport, da den indgår som et element for at sikre et samlet effektivt transportsystem, der garanterer mobiliteten på længere sigt. Når kombineret transport, hvori der indgår elementer med jernbane eller skib, herunder ad indre vandveje, er tilstrækkeligt kommercielt attraktive for såvel brugere som tredjeparter, vil det være fordelagtigt for miljøet og aflaste vejnettet for transporter på lange afstande og i et vist omfang de tæt befolkede byområder. Som supplerende transportformer kan jernbane og skibsfart på varig måde aflede trafik fra vejnettet.

ØSU har med tilfredshed bemærket, at det nye PACT-projekt også inkluderer kombineret transport, hvori der indgår et element af egentlig søfart. Herved får effektiviteten i havnene også væsentlig betydning for, at denne form for kombineret transport skal kunne udvikle sig.

2.5. Transportkøberne skal fortsat frit kunne vælge den transportform, de foretrækker. Det er derfor vigtigt at lytte til dem såvel som til operatører og andre udbydere med henblik på at fjerne forhindringer, såvel legale som økonomiske eller tekniske, for yderligere at fremme den kombinerede transport.

3. Særlige bemærkninger

3.1. ØSU har følgende specifikke bemærkninger til forslaget til Rådets forordning:

3.1.1. Artikel 2.1

Definitionen af »platform« bør klargøre, at der er tale om et transportmodul.

3.1.2. Artikel 4.1

Det bemærkes, at støtte ikke bør gives, hvor det kan skabe konkurrenceforvridning.

3.1.3. Artikel 4.2.a

ØSU har noteret sig, at Kommissionen kan indlede retslige skridt, såfremt tidsfristen på 5 år ikke overholdes.

3.1.4. Artikel 5.2.b

Det bør klargøres, hvilken type »co-operation«, der er tale om.

3.1.5. Artikel 5.4.a

ØSU har noteret sig, at Kommissionen kan indlede retslige skridt, såfremt forpligtelsen ikke overholdes.

3.1.6. Artikel 6.3.e

Det bør i denne forbindelse klargøres, at projekterne ikke i det lange løb må give underskud.

3.1.7. Artikel 6.4.a

Det bør tydeliggøres, at der menes overflytning fra ren vejtransport.

4. Konklusion

ØSU tilslutter sig Kommissionens forslag (KOM(96) 335 endelig udg.) til Rådets forordning (EF) om EF-tilskud til fremme af kombineret godstransport, men anmoder samtidig Kommissionen om at justere forordningsforslaget ved at:

- klargøre utilstrækkelige og ufuldstændige definitioner,

- tydeligt markere, hvilke områder der er og hvilke der ikke er berettiget til de foreslåede tilskud,

- sørge for effektive kontrolforanstaltninger i forbindelse med gennemførelse og forvaltning af godkendte projekter.

Bruxelles, den 29. januar 1997.

Tom JENKINS

Formand for Det Økonomiske og Sociale Udvalg

() EFT nr C 343 af 15. 11. 1996, s. 4.